SKRIFTLIG FORESPØRGSEL E-4141/00

af Guido Sacconi (PSE) til Kommissionen

(16. januar 2001)

Om: EU's holdning til år 2002, det internationale bjergår

De Forenede Nationers Generalforsamling har erklæret 2002 (A/RES/53/24) for Det Internationale Bjergår og overdraget det til FAO at spille hovedrollen i forbindelse med forberedelsen og afholdelsen af denne begivenhed.

Det Internationale Bjergår er et af resultaterne af miljøtopmødet i Rio i 1992.

Et af de vigtigste resultater af dette topmøde var Agenda 21, som i kapitel 13 beskæftiger sig med forvaltning af skrøbelige økosystemer: en bæredygtig udvikling af bjerglandet.

Formålet med Det Internationale Bjergår er at fremme bevarelsen og den bæredygtige udvikling i bjergegnene (som anses for at være af afgørende betydning for levering af vandressourcer, energi og biologisk mangfoldighed), som betragtes som at være af samme betydning som de andre vigtige spørgsmål (klimaændringer, ørkendannelse og afskovning) i den internationale debat om miljø og udvikling.

Kan Kommissionen:

1. Redegøre for situationen vedrørende de initiativer, som Den Europæiske Union agter at tage med henblik på at gennemføre og gøre offentligheden opmærksom på dette initiativ på fællesskabsplan?

2. Fremsætte en udtalelse om det stadig aktuelle problem vedrørende udarbejdelse af egnede politikker vedrørende dette spørgsmål og igangsættelse af nye programmer for bevarelse, forvaltning og bæredygtig udnyttelse af disse områder?

3. Give en generel beskrivelse af de aktioner, som EU vil igangsætte for at nå de mål, der er fastlagt i kapitel 13 som f.eks. opnåelse og styrkelse af viden om økologi og bæredygtig udvikling af bjergøkosystemerne og fremme af den integrerede udvikling af afvandningsområderne?

Svar afgivet på Kommissionens vegne af Michel Barnier

(28. marts 2001)

Kommissionen henviser det ærede medlem til sine svar på følgende skriftlige forespørgsler: E-1271/00 af Sacconi(1), P-3067/00 af Caveri(2), E-3162/00 af Ripoll og Martínez de Bedoya(3) og E-3599/00 af Caveri(4).

Vedrørende målsætningerne i kapitel 13 i Agenda 21 hedder det navnlig i linje B tværnationalt samarbejde under fællesskabsinitiativet Interreg III, at der inden for rammerne af foranstaltningen vedrørende miljøfremme og god forvaltning af kulturarven og naturressourcerne skal udarbejdes og iværksættes integrerede strategier og tiltag til forebyggelse af oversvømmelser i tværnationale afvandingsområder omkring floder.

Både i programmerne for udvikling af landdistrikter og fællesskabsinitiativet Leader stiller Kommissionen forslag om adskillige foranstaltninger, som er tilpasset bjergområder og rettet mod miljøbeskyttelse.

Kommissionen har for øvrigt anmodet medlemsstaterne om at sikre, at der stilles forslag om at medtage lokaliteter med naturlige levesteder eller arter af fællesskabsinteresse i Natura 2000-nettet, som navnlig er rettet mod det biogeografiske alpeområde. Disse lokaliteter er i det store og hele kortlagt. Det er medlemsstaternes ansvar at udarbejde vilkår for forvaltningen deraf.

Vedrørende integreret udvikling af flodområder er en af målsætningerne for det nyligt vedtagne vandrammedirektiv(5) forvaltning af flodområder, som betragtes som de naturlige hydrologiske og geografiske enheder for vandforvaltning og -beskyttelse. Den største succes er opnået i de tilfælde, hvor der var tale om en kombineret indsats og et samarbejde mellem alle de lande og regioner, som floderne løb gennem, f.eks. Rhinen.

(1) EFT C 53 E af 20.2.2001.

(2) EFT C 151 E af 22.5.2001, s. 54.

(3) EFT C 163 E af 6.6.2001, s. 47.

(4) EFT C 187 E af 3.7.2001, s. 19.

(5) Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.